คืบหน้าการเปิดรับลงทะเบียนโครงการเราชนะสำหรับประชาชนทั่วไป ล่าสุดมีผู้ลงทะเบียนแล้วมากกว่า 8.2 ล้านคน
นางสาวกุลยา ตันติเตมิท ผู้ตรวจราชการกระทรวงการคลัง รักษาราชการแทนผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าการเปิดรับลงทะเบียนโครงการเราชนะตั้งแต่วันที่ 29 มกราคม 2564 ผ่านทางเว็บไซต์ www.เราชนะ.com โดยล่าสุดวันนี้ (2 ก.พ. 64) เวลา 12.00 น. ที่ผ่านมา มีประชาชนลงทะเบียนแล้วมากกว่า 8.2 ล้านคน โดยประชาชนที่ลงทะเบียนแล้ว สามารถตรวจสอบสถานะการได้รับสิทธิ์ผ่านทางเว็บไซต์ www.เราชนะ.com ได้ตั้งแต่วันที่ 8 กุมภาพันธ์ 2564 และประชาชนที่ผ่านการคัดกรองคุณสมบัติ สามารถดาวน์โหลดแอปพลิเคชันเป๋าตังยืนยันตัวตนด้วยใบหน้า เพื่อเปิดใช้งานแอปพลิเคชันและใช้วงเงินสิทธิ์ในโครงการเราชนะได้ตั้งแต่วันที่ 18 กุมภาพันธ์ 2564 เป็นต้นไปโฆษกกระทรวงการคลัง เน้นย้ำด้วยว่า สำหรับประชาชนที่ลงทะเบียนแล้ว แต่ได้รับ SMS แจ้งเตือนสถานะลงทะเบียนไม่สำเร็จ อาจเกิดจากความผิดพลาดในการกรอกเลขประจำตัวประชาชน เลขรหัสหลังบัตรประชาชน ชื่อ ชื่อกลาง (ถ้ามี) นามสกุล วัน เดือน ปีเกิด โดยผู้ที่ลงทะเบียนไม่สำเร็จสามารถลงทะเบียนใหม่ผ่านทาง www.เราชนะ.com ได้ทันทีหลังจากได้รับ SMS แจ้งเตือนจนถึงวันที่ 12 กุมภาพันธ์ 2564 สำหรับผู้ประกอบการและผู้ให้บริการที่สนใจเข้าร่วมโครงการเราชนะ สามารถสมัครเข้าร่วมโครงการได้ระหว่างวันที่ 29 มกราคม – 31 มีนาคม 2564 โดยสามารถศึกษารายละเอียดเพิ่มเติมได้ทางเว็บไซต์ www.เราชนะ.com